text: Sådan bliver dagen
  03 marts 2019 kl. 06.30
  
  
  Fastelavnsfest i FÆNGSLET
  Søndag er det fastelavn, og det bliver fejret i FÆNGSLET i Horsens i dag. Det bliver en stor, klassisk fastelavnsfest, hvor de bedst udklædte og kattekonger- og dronninger bliver kronet. Der vil blive serveret fastelavnsboller og kakao. 
  Det hele foregår i dag på FÆNGSLET fra klokken 10 til 12 i Snedkeriet. 
  
  DGI Sønderjyllands første forårsopvisning
  I dag er sidste chance for at opleve DGI Sønderjyllands første forårsopvisning denne sæson. Siden fredag den 1. marts har man kunnet opleve gymnasternes show i Humlehallen i Sønderborg. Over 3500 gymnaster har optrådt de tre dage.
  Det er den første af fem forårsopvisninger. De sidste fire foregår i Aabenraa, Haderslev, Rødding og Løgumkloster.
  Efter en rolig nat i det syd og sønderjyske er du vågnet op til en stille søndag morgen. Her er nattens eneste tweet fra Syd- og Sønderjyllands Politi i uredigeret form.
  Tønder: Et mistænkeligt forhold på galgemark i Bredebro, viste sig at være et par unge mennesker, i en varevogn, som formentlig havde i sinde at studere anatomi for duggede ruder. #politidk
  
  Vejdirektoratet melder søndag morgen ikke om trafikale problemer. 
  Husk, at du altid kan tjekke biltrafikken på trafikinfo.dk, busruter på Sydtrafik og Midttrafik og tog hos DSB og Arriva.
  Søndagen i Syd- og Sønderjylland bliver med en blanding af let sol og let regn flere steder dog med en smule skyer hist og her. Temperaturen stiger til mellem fem og ni grader, og i løbet af dagen kan det flere steder blive mere overskyet. Om aftenen vil det blive tåget flere steder. 
  Tak, fordi du læste med.
  Med venlig hilsen
  Ole Møller
  